Fostul șef INI, din Republica Moldova, ar fi încercat să distrugă probe din dosar. Trei persoane, reținute
- Nicolae Comănescu
- 1 martie 2024, 13:33
În Republica Moldova, trei persoane au încercat să sustragă și să distrugă probe ce fac parte din dosarul deschis de magistrați fostului șef al INI.
În Republica Moldova, trei bărbați au fost reținuți de polițiști, după ce au sustras joi noaptea documente și alte probe extrem de importante dintr-un automobil ce fusese sechestrat, aflat în parcarea specială din Leova. După cum au anunțat oficialii de la Inspectoratul General al Poliției, probele fac parte din dosarul penal ce a fost deschis pentru contrabandă cu țigări în valoare de de 3,8 milioane lei, depistată la Vulcănești.
Automobilul cu pricina este cel condus de către fostul șef de direcție al INI de la Sud. Cel care, în decembrie 2023, a accidentat intenționat mașina inspectorilor de patrulare. În condițiile în care aceștia solicitaseră percheziționarea microbuzului în care erau 1,2 milioane de țigări.
Evenimente incredibile într-un dosar care a făcut vâlvă în Republica Moldova
Ulterior, la solicitarea procurorilor PCCOCS, atât fostul șef care conducea automobilul, dar și ofițerul INSP, care conducea microbuzul cu țigări, au fost plasați în arest preventiv pentru o perioadă de 30 de zile.
Deși se aflau în arest preventiv, suspecții au pus la punct sustragerea documentelor din mașina sechestrată de autorități. Și au apelat la câteva persoane aflate dincolo de gratii. Trei tineri au pătruns în mașina indisponibilizată la parcarea specială și au sustras documente și alte probe utile înaintea desfășurării perchezițiilor.
Suspecții au fost reținuți și duși de oamenii legii la Procuratura pentru Combaterea Criminalității Organizate și Cauze Speciale (PCCOCS). La audieri, doi dintre reținuți și-au recunoscut vina și au dat detalii despre planificarea și comiterea infracțiunii.
În ceea ce-l vizează pe fostul șef de direcție al INI de la Sud și ofițerului INSP, care ar fi solicitat spargerea automobilului, Judecătoria Chișinău, sediul Ciocana, a dispus înlocuirea arestului preventiv cu arest la domiciliu.
Procurorii PCCOCS au contestat încheierea la Curtea de Apel Chișinău și au solicitat revenirea lor în arest preventiv. Invocând și contextul în care învinuiții deja ar fi depus eforturi de distrugere a probelor, prin intervenția celor trei care au pătruns în automobil, după cum notează jurnaliștii de la radiomoldova.md.